Sklep I R 147/2007
Sodna praksa Vrhovnega sodišča, 2007-10-18

spor o pristojnosti - gospodarski spor - civilni spor - stvarna pristojnost - splošna krajevna pristojnost - izključena krajevna pristojnost - spor iz najema nepremičnine - lega nepremičnine

Za sojenje v sporih iz zakupa ali najema nepremičnine je izključno krajevno pristojno sodišče, na območju katerega leži nepremičnina. Kadar ne gre za gospodarski spor, je ne glede na vrednost spora zaradi spremembe zakonske določbe podana stvarna pristojnost okrajnega sodišča.

Za odločanje v tej zadevi je stvarno in krajevno pristojno Okrajno sodišče v Sežani.

Po prejemu predloga za izdajo naloga za izpraznitev poslovnega prostora je Okrožno sodišče v Kopru s sklepom z dne 19.7.2007 odločilo, da v tej zadevi ni stvarno pristojno za odločanje in da bo zadevo odstopilo Okrajnemu sodišču v Domžalah kot stvarno in krajevno pristojnemu sodišču. V razlogih je pojasnilo, da ne gre za gospodarski spor, zaradi česar ni stvarne pristojnosti okrožnega sodišča, ter da so za sojenje v sporih iz najemnih in zakupnih razmerjih po 3. točki drugega odstavka 30. člena Zakona o pravdnem postopku (ZPP, Ur. l. RS, št. 3/2007- UPB-3) ne glede na vrednost spora pristojna okrajna sodišča. Krajevno pristojnost je določilo po toženkinem sedežu.

Okrajno sodišče v Domžalah svoje pristojnosti ni sprejelo. Zato je najprej z dopisom z dne 28.9.2007 predlagalo vrhovnemu sodišču, da odloči o sporu o pristojnosti, ker da gre v tej zadevi za gospodarski spor, nato pa z dopisom z dne 8.10.2007 od tega razloga odstopilo, uveljavljalo pa nov razlog zaradi izključne pristojnosti po legi nepremičnine.

Vrhovno sodišče ugotavlja, da je za odločanje v tej zadevi stvarno in krajevno pristojno Okrajno sodišče v Sežani.

Pravilni so razlogi Okrožnega sodišča v Kopru, da in zakaj v tej zadevi ne gre za gospodarski spor v smislu 481. do 484. člena ZPP, pravilno pa je tudi njegovo sklicevanje na 3. točko drugega odstavka 30. člena ZPP o stvarni pristojnosti okrajnih sodišč za odločanje o sporih iz najemnih in zakupnih razmerjih ne glede na vrednost spora. Vendar pa je Okrožno sodišče v Kopru pri določanju krajevne pristojnosti izhajalo iz splošne pristojnosti ter prezrlo zakonske določbe o izključnih pristojnostih. Okrajno sodišče v Domžalah se zato utemeljeno sklicuje na prvi odstavek 57. člena ZPP, v katerem je določena izključna pristojnost sodišča, na območju katerega leži nepremičnina, tudi v sporih iz zakupa ali najema nepremičnin. Nalog za izpraznitev poslovnega prostora pomeni prav tak spor. Nepremičnina, v kateri je sporni poslovni prostor, se nahaja v Štorjah in je vpisana v vl. št. ... Za območje sodnega okraja se po drugem odstavku 114. člena Zakona o sodiščih (ZS; Ur. l. RS, št. 94/2007 - UPB-4) šteje območje občine, ki je določeno z zakonom. Zakon o ustanovitvi občin in določitev njihovih območij (ZUODNO; Ur. l. RS, št. 108/2006, UPB-1) v 131. točki 2. člena določa, da spada naselje Štorje v občino Sežana. Zato je vrhovno sodišče na podlagi drugega odstavka 25. člena v ZPP odločilo kot v izreku tega sklepa.

ZPP člen 25, 25/2, 30, 30/2-3, 57, 481.ZS člen 114, 114/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.